Den nordjyske fotograf Tao Lytzen blev torsdag tildelt Dansk Fotografis Ærespris – den såkaldte fotogratula.

Det blev det visionære digitale projekt PixlArt med den nordjyske fotograf, Tao Lytzen, i spidsen, der torsdag løb med Dansk Fotografis Ærespris, fotogratula. PixlArt er et galleri og fotografisk kraftcenter i Østervrå. Udover den prestigefyldte ære modtager PixlArt 20.000 kroner. Fotogratula-prisen er en hyldest til dem, der gør det professionelle fotografi ære. Prisen gives til en person, en gruppe eller en institution, der har gjort en særlig indsats for dansk fotografi. Det være sig politisk, kunstnerisk, teknisk eller andet, der har løftet det professionelle fotografi og sikret dets fortsatte udvikling som kunstart, i journalistik eller i kommerciel formidling. Priskomiteen har valgt PixlArt som vinder af æresprisen med følgende motivation: - Med afsæt i en egn af Danmark, hvor kulturtilbuddene er færre end i de store byer, modtager PixlArt FOTOGRATULA ’18 for nytænkning af fotografiets formidlingsformer, som interagerer med publikum og omgivelser på en bred, mobil og nem digital platform, der rækker ud mod alle dele af landet.